Information bragte den 19. december en leder, som på baggrund af Tibetkommissionens beretning klandrer politiet for i flere sager at være kommet med usande oplysninger (»Igen har politiet løjet – og det er en skandale i en retsstat«).

Tibetkommissionens beretning viser tydeligt, at vi har begået meget alvorlige fejl. Ingen beklager dette mere end jeg. Politiet er til for borgerne. Vi skal beskytte borgernes grundlæggende rettigheder, og de skal kunne stole på, at de oplysninger, vi afgiver til Folketinget, og alle andre, er korrekte.

Midt i den selvransagelse, som sagen giver anledning til, glæder jeg mig dog over, at politiet – trods nogle drøje år med mange nye opgaver – fortsat nyder borgernes tillid. Derfor er denne – og andre sager, hvor vi begår fejl – noget vi tager særdeles alvorligt.

Af samme grund har vi de senere år iværksat en række tiltag, som skal sikre, at lignende sager ikke opstår. Vi har styrket det uddannelsesmæssige fokus på, at ledere og medarbejdere, der arbejder med større politioperative opgaver, forstår og handler i overensstemmelse med de principper, man kan forvente og forlange. Det gælder ikke mindst iagttagelse af legalitet og sandhedspligt. Derudover har vi styrket kvaliteten af ministerbetjeningen og besvarelse af folketings- og samrådsspørgsmål, ligesom en bred kampagne i hele dansk politi skal medvirke til at sikre en stærk implementering og forankring af principperne for god adfærd i det offentlige.

Samtidig har Københavns Politi allerede styrket kvalitets- og legalitetskontrollen samt det ledelsesmæssige fokus på planarbejdet ved de store politioperationer, og Rigspolitiet vil sikre, at der udarbejdes landsdækkende retningslinjer for det samme.

Tibetkommissionens beretning viser tydeligt, at vi har begået fejl. Men jeg kan garantere, at vi lærer af disse fejl – og hele tiden arbejder på at blive bedre. Det er denne kultur, vi vil styrke i politiet. Det er kun herigennem vi kan fastholde den tillid og opbakning i befolkningen, som er selve grundlaget for vores opgavevaretagelse.